AIŠKINAMASIS RAŠTAS

Dėl Molėtų rajono savivaldybės administracijos direktoriaus rezervo lėšų naudojimo tvarkos aprašo patvirtinimo

 **1.Parengto tarybos sprendimo projekto tikslai ir uždaviniai:**

Parengtas Savivaldybės tarybos sprendimo projektas, kuriuo keičiamas Molėtų rajono savivaldybės tarybos 2013 m. kovo 28 d. sprendimu Nr. B1-56 ,,Dėl Molėtų rajono savivaldybės administracijos direktoriaus rezervo lėšų naudojimo tvarkos aprašo patvirtinimo“patvirtintas administracijos direktoriaus rezervo lėšų naudojimo tvarkos aprašas.

 Vadovaujantis Lietuvos Respublikos biudžeto sandaros įstatymo 25 straipsnio 2 dalimi, nuo 2016 m. sausio 1 d. savivaldybės administracijos direktoriaus rezervo lėšos gali būti naudojamos gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti. Ši nuostata nebuvo įrašyta į šiuo metu galiojantį administracijos direktoriaus rezervo lėšų naudojimo tvarkos aprašą. Aprašas sukonkretintas, aprašomos kreipimosi galimybės fiziniams ir juridiniams asmenims, nustatoma prašymo forma, reikiamų pateikti dokumentų sąrašas, paskiriami atsakingi administracijos skyriai ir darbuotojai, numatomos pagalbos teikimo galimybės, atsiskaitymas už panaudotas lėšas.

Savivaldybė gali sudaryti savivaldybės administracijos direktoriaus rezervą, kuris turi būti ne didesnis kaip 1 procentas patvirtintų savivaldybės biudžeto asignavimų sumos. Konkretų savivaldybės administracijos direktoriaus rezervo dydį kasmet nustato Savivaldybės taryba, tvirtindama atitinkamų metų savivaldybės biudžetą. Savivaldybės administracijos direktoriaus rezervo lėšas skirsto savivaldybės administracijos direktorius.

 **2. Siūlomos teisinio reguliavimo nuostatos:**

Vadovaujantis tvirtinamu Molėtų rajono savivaldybės administracijos direktoriaus rezervo lėšų naudojimo tvarkos aprašu, sukuriamos sąlygos fiziniams ir juridiniams asmenims kreiptis dėl finansinės paramos, esant:

1. ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

2. gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

Vadovaudamasis šiuo aprašu administracijos direktorius galės skirti rezervo lėšas esant ekstremaliai situacijai, karantinui ir (arba) ekstremaliems įvykiams likviduoti, jų padariniams ir padarytiems nuostoliams iš dalies apmokėti, gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti, kai nėra Asmenų prašymų, tačiau reikalinga tikslinė finansinė pagalba, papildomos priemonės dėl minėtų ekstremalių įvykių, gaisrų, stichinių nelaimių ar ekstremalios situacijos.

 **3. Laukiami rezultatai:**

 Ši administracinė paslauga bus prieinama fiziniams ir juridiniams asmenims tiek elektroniniu, tiek ne elektroniniu būdu, paslaugos teikimas bus suderintas su Lietuvos Respublikos vidaus reikalų ministerija ir pasiekiamas per Elektroninės valdžios vartus.

 **4. Lėšų poreikis ir jų šaltiniai:**

 Konkretų savivaldybės administracijos direktoriaus rezervo dydį kasmet nustato Savivaldybės taryba, tvirtindama atitinkamų metų savivaldybės biudžetą. 2021 m. administracijos direktoriaus rezervą sudaro 90 tūkst. Eur savivaldybės lėšų.

 **5. Kiti sprendimui priimti reikalingi pagrindimai, skaičiavimai ar paaiškinimai.**

 Administracijos direktoriaus rezervo lėšų panaudojimo ataskaita už 2020 m. bus pateikta tarybai 2021 m. rugsėjo mėn., kartu su tvirtinamu 2020 m. savivaldybės konsoliduotųjų ataskaitų rinkiniu. Naujame tvarkos apraše numatyta, kad administracijos direktoriaus rezervo lėšų panaudojimo ataskaita už praėjusius ataskaitinius metus bus pateikiama kaip sudedamoji savivaldybės administracijos direktoriaus veiklos ataskaitos dalis.